สหรัฐและอังกฤษ ประกาศปิดสถานทูตของตนในประเทศเยเมน เมื่อวันอาทิตย์
สหรัฐและอังกฤษ ประกาศปิดสถานทูตของตนในประเทศเยเมน เมื่อวันอาทิตย์ โดยให้เหตุผลว่า มีภัยคุกคามเจ้าหน้าที่สถานทูตอย่างต่อเนื่อง
การปิดสถานทูตทั้งสองแห่ง มีขึ้นหลังจากที่ทั้งสองประเทศให้คำมั่นว่าจะให้การสนับสนุนรัฐบาลเยเมน ในการตอบโต้กับการก่อการร้าย นาย John Brennan ที่ปรึกษาทางด้านการรักษาความปลอดภัยภายในประเทศ ของประธานาธิบดีสหรัฐให้เหตุผลว่าที่ต้องปิดสถานทูตในเยเมน ก็เพื่อคุ้มครองชีวิตเจ้าหน้าที่สถานทูต และว่ามีสัญญาณบ่งระบุว่าพวกอัล-ไคด้าในคาบสมุทรอเรเบียซึ่งเป็นกลุ่มเกี่ยวข้องกับความพยายาม ที่จะวางระเบิดบนเครื่องบินในสหรัฐเมื่อวันคริสต์มาสที่ผ่านมาตั้งเป้าจะโจมตีสถานทูต และบุคคลากรของสหรัฐและว่าสหรัฐจะไม่เสี่ยงชีวิตนักการทูตและคนอื่นๆ ที่สถานทูต ต่อคำถามในการให้สัมภาษณ์ทางข่ายงานโทรทัศน์ Foxที่กรุงวอชิงตันเมื่อวันอาทิตย์ ในเรื่องที่ว่าเยเมนเป็นแนวรบใหม่ที่สำคัญในการต่อสู้กับการก่อการร้ายหรือไม่ ที่ปรึกษาประจำทำเนียบไว้ท์ เฮ้าส์ กล่าวว่า เยเมนเป็นจุดหนึ่งที่สหรัฐห่วงกังวลมานานแล้วและว่ารัฐบาลสหรัฐได้ให้ความร่วมมือเยเมน ในด้านการฝึกอบรมและการสนับสนุน ในการต่อต้านการก่อการร้ายเฉพาะในปีค.ศ. 2009 เป็นมูลค่า 67 ล้านดอลล่าร์และว่าความพยายามดังกล่าว เป็นผลสำเร็จ และจะให้ความร่วมมือเช่นนั้นต่อไป อังกฤษก็ได้ประกาศแผนที่จะให้ความร่วมมือกับสหรัฐในการให้การสนับสนุนทางการเงิน แก่หน่วยงานตำรวจเยเมนในการต่อสู้กับการก่อการร้ายรวมทั้งจะจัดการประชุมระหว่างประเทศ ในเรื่องการรักษาความมั่นคงในเยเมนขึ้นในเดือนมกราคมนี้ด้วย นาย Hakim Almasmari บรรณาธิการหนังสือพิมพ์ Yemen Post คิดว่าการประชุมดังกล่าวจะเป็นประโยชน์ถ้าส่งผลให้มีโครงการพัฒนาชนบท ในเยเมนเพิ่มมากขึ้น แต่เกรงว่าถ้ามีการโจมตีทางการทหาร ที่ได้รับการสนับสนุนจากต่างประเทศจะทำให้พวกอัล-ไคด้าเข้มแข็งมากขึ้น เพราะผู้คนที่สูญเสียพี่น้องครอบครัว จากการโจมตีทางอากาศโดยสหรัฐจะอยากไปเป็นพวกอัล-ไคด้าเพื่อแก้แค้นสหรัฐ และรัฐบาลเยเมนสำหรับการโจมตีดังกล่าว ส่วนทางกรุงวอชิงตันรัฐสภาสหรัฐกำหนดจะรับฟังการแถลงปากคำ เกี่ยวกับความพยายามของผู้ก่อการร้าย ที่จะระเบิดเครื่องบินเมื่อวันคริสต์มาสและวุฒิสมาชิก Kit Bond สมาชิกระดับสูงของพรรครีพับลิกัน ในคณะกรรมการฝ่ายข่าวกรองของวุฒิสภาอยากจะรู้ว่า ทำไมจึงมีการส่งตัวชาวเยเมนหลายคนที่ถูกคุมขัง ไว้ในศูนย์กักกันของสหรัฐที่อ่าวกวนตานาโมในคิวบากลับไปเยเมนในช่วงสองสามปีมานี้ เพราะเวลานี้คนเหล่านี้ กำลังมีบทบาทแข็งขันทีเดียวในกลุ่มอัล-ไคด้า วุฒิสมาชิก Kit Bond ให้ความเห็นว่า รัฐบาลชุดประธานาธิบดี Bush ดำเนินการผิดพลาดที่ส่งตัวคนเหล่านั้นกลับไปเยเมนและหวังว่ารัฐบาลชุดประธานาธิบดีโอบาม่า ได้เรียนรู้บทเรียนนั้นและจะไม่ดำเนินการผิดพลาดอย่างเดียวกันอีก